Diari Oficial de la Generalitat Valenciana


Sumari del DOGV 7955, del 11-01-2017 (2016/9924)

RESOLUCIÓ de 17 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària segona a la declaració d'impacte ambiental corresponent a l'expedient 218/07-AIA Villena.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7955

Data del DOGV
:   11-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9924


Data del document
:   17-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 17 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària segona a la declaració d'impacte ambiental corresponent a l'expedient 218/07-AIA Villena. [2016/9924]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de la resolució complementària a la declaració d'impacte ambiental, resolc:  
  
Publicar en el Diari Oficial de la Generalitat Valenciana la resolució complementària segona corresponent a l'expedient 218/07-AIA Villena.  
  
«Resolució complementària segona a declaració d'impacte ambiental  
Expedient: 218/3754-MPX.  
Títol: Explotació vaquina de llet.  
Promotor: Vaquería Hermanos Plaza e Hijos, SCV.  
Autoritat substantiva: Ajuntament de Villena.  
Localització: Polígon 35, parcel·la 59, del terme municipal de Villena (Alacant).  
  
Antecedents  
El 4 de juliol de 2008, la Direcció General de Gestió del Medi Natural va dictar declaració d'impacte ambiental favorable amb condicionants relativa al projecte d'explotació de bestiar vaquí de producció de llet, a ubicar en el polígon 35, parcel·la 59, del terme municipal de Villena (Alacant), el promotor del qual és Vaquería Hermanos Plaza e Hijos, SCV.  
El 12 de maig de 2009, la Direcció General de Gestió del Medi Natural va dictar una resolució complementària a la declaració d'impacte ambiental, per mitjà de la qual es modificaven els condicionants establits inicialment per a l'activitat.  
Amb data 20 de juny de 2014, es rep en la Conselleria d'Infraestructures, Territori i Medi Ambient ofici de l'Ajuntament de Villena, per mitjà del qual se sol·licita revisió de la declaració d'impacte ambiental resolta en favor de la mercantil Vaquería Hermanos Plaza e Hijos, SCV, com a requisit per a la tramitació per l'ajuntament de la modificació no substancial de la llicència ambiental sol·licitada pel promotor. S'acompanya a l'ofici fotocòpia de la sol·licitud presentada pel promotor, còpia del projecte tècnic de la modificació, així com informe emés per la tècnica municipal de medi ambient.  
Segons indica l'informe tècnic:  
1. La llicència ambiental per a l'activitat va ser concedida en junta de govern local de 3 d'agost de 2009.  
2. La llicència definitiva d'obertura o funcionament va ser concedida mitjançant un acord de la Junta de Govern Local d'1 de març de 2010.  
3. El 22 d'agost de 2013 la mercantil sol·licita modificació no substancial de la llicència ambiental, comprenent les modificacions següents:  
- Ampliació de la nau 3 en 650 m² (total 1.300 m²) en detriment de la superfície de la nau 2, prevista per a la segona fase, que reduiria la superfície de 4.920 a 4.270 m².  
- Ubicació de la bàscula de pesatge de camions: en compte d'ubicar-la en l'entrada, es construeix junt amb la nau d'alimentació.  
- Ubicació i mesures del gual de desinfecció: en compte de 30 m² en entrada d'explotació, de 28 m² en camí perimetral.  
4. El 30 de desembre de 2013, la junta de govern local adopta l'acord de concedir modificació no substancial de la llicència ambiental subjecta al compliment durant el funcionament de l'activitat del següent condicionant: «S'autoritza únicament l'ampliació d'un nombre màxim de 45 vaques, fins a completar les 500 vaques previstes per a la primera fase».  
5. El 23 de maig de 2014 el promotor sol·licita una nova modificació no substancial de la llicència ambiental, que comprén:  
- Ampliació de 650 m² de la nau 2, executant la segona fase de l'explotació, sense incrementar el nombre de vaques previst en la llicència ambiental.  
- L'eliminació definitiva del femer i compostatge i, per tant, modificació de la gestió dels residus.  
6. Quant als condicionants establits en la resolució de declaració d'impacte ambiental de la directora general de Gestió del Medi Natural de data 4 de juliol de 2008 i resolució modificativa de data 12 de maig de 2009, entre els quals es trobaven els següents:  
«a) Prèviament a l'obtenció de la llicència ambiental, el promotor haurà d'aportar informació detallada relativa al tractament i estabilització dels talussos creats a partir de l'anivellació del terreny.»  
La mercantil va presentar en l'ajuntament el 28 d'abril (núm. reg. entrada 4244/2009) i 14 de juliol de 2009 (núm. reg. entrada 7041/2009) annexos al projecte sobre aquest condicionant.  
«b) Prèviament a l'obtenció de la llicència ambiental el promotor haurà de presentar pla de localització de la tanca perimetral a l'explotació, de manera que quede exclosa la zona forestal, que no serà afectada per l'activitat.»  
Presentat en l'ajuntament el 14 de juliol de 2009 pel promotor.  
  
«c) Els residus zoosanitaris infecciosos i químics que es produïsquen en l'explotació han de ser manipulats i emmagatzemats degudament i acumular-se en contenidors habilitats a aquest efecte i retirats per gestor autoritzat.»  
Consten en l'expedient còpia dels contractes d'arreplega de residus perillosos a través d'empreses de gestió autoritzades (codis LER 150110, 180202 i MER) i del contracte d'arreplega de residus urbans prèviament a l'emissió de l'acta de comprovació de les instal·lacions per a la concessió de la llicència d'obertura.  
«d) El subministrament d'aigua potable procedirà de la xarxa d'abastiment municipal. L'aprofitament dels 2.000 m³/any del pou localitzat en la finca reconegut legalment per a ús domèstic i reg, no podrà ser utilitzat fins que no s'haja autoritzat el canvi d'ús a ramader (expedient 2007CP0100 de la Confederació Hidrogràfica del Xúquer). En cas de ser autoritzat el canvi d'ús, no podrà augmentar-se l'aprofitament del dit cabal mentres no es dispose de la pertinent concessió de la Confederació Hidrogràfica del Xúquer que ho autoritze.»  
  
Consta en l'expedient contracte amb empresa de subministrament d'aigua potable prèviament a l'emissió de l'acta de comprovació de les instal·lacions per a la concessió de la llicència d'obertura.  
La documentació tècnica aportada pel promotor junt amb la sol·licitud de modificació no substancial de data 23 de maig de 2014, denominada «modificació no substancial del projecte per al trasllat i ampliació de l'explotació vacuna de producció de llet granja Hermanos Plaza en el terme municipal de Villena (març de 2014), després de successius requeriments realitzats pel Servei d'Avaluació d'Impacte Ambiental, va ser complementada i modificada al seu torn amb els documents següents:  
- Annex al canvi no substancial del projecte per al trasllat i ampliació de l'explotació vacuna de producció de llet «Granja Hermanos Plaza» en el terme municipal de Villena. (agost de 2014).  
- Annex al projecte de modificació no substancial del projecte per al trasllat i ampliació de l'explotació vacuna de producció de llet «Granja Hermanos Plaza» en el terme municipal de Villena. (març de 2015).  
  
- Annex al projecte de modificació no substancial del projecte per al trasllat i ampliació de l'explotació vacuna de producció de llet «Granja Hermanos Plaza» en el terme municipal de Villena. (juny de 2016).  
  
Les modificacions respecte del projecte inicial, que arrepleguen aquests documents tècnics es resumeixen a continuació:  
1. Instal·lacions.  
- Ampliació de la nau 3, per a una adaptació en legislació europea sobre benestar animal en explotacions ramaderes. La superfície total construïda de la nau 3 serà de 1.300 m² considerant la superfície entre pilars, i de 1.722 m² considerant la projecció de les volades de la nau.  
  
- La nau per a oficines i bàscula prevista en el projecte inicial, amb unes dimensions de 9 m², veu reduïda la seua superfície a 7,2 m².  
- Modificació de la ubicació de la nau d'alimentació. La nova ubicació és la zona projectada per al femer i compostatge. La superfície de la nau és de 420 m², 42 metres de llarg per 10 d'ample, tancada amb panells per tres costats i obert pel lateral est. El volum d'emmagatzematge pot arribar a 1.200 m³ en matèries de volum com alfals i palla, i uns 36 m³ en grans i pinsos. La nau disposarà de 5 departaments separats amb panells de formigó de 3 metres d'alçària, a més d'una sitja trinxera per a emmagatzematge de subproductes, amb un volum de 300 m³.  
  
- El depòsit d'arreplega de les dejeccions, que es va projectar inicialment amb un volum de 30 m³, passa a tindre 150 m³, per a poder realitzar la labor de decantació d'arena.  
- La zona de fem i compostatge projectada inicialment no es construirà. El fem dels vedells s'emmagatzemarà junt amb l'arena bruta en una sitja trinxera amb solera de formigó impermeabilitzada i murs en tres cares, ubicada junt amb la nau d'alimentació.  
- El depòsit de purins que en el projecte inicial tenia un volum de 4250 m³ passa a ser de 4.180 m³ (32 m de diàmetre x 5,2 m d'alçària).  
- El camí d'accés a l'explotació, que es va projectar inicialment amb una longitud de 200 ml i un ample de 5 m, passa a ser de 120 ml i conserva la mateixa amplària.  
- El camí d'accés al depòsit de dejeccions, projectat inicialment amb una longitud de 290 ml, passa a tindre 400 ml i 3 m d'ample.  
  
- Les sitges per a cereals a granel no s'instal·laran.  
- El gual de desinfecció de rodes de vehicles, en el projecte inicial tenia unes dimensions de 10 m x 3 m, i passa a tindre 9 m x 3,5 m.  
- La tanca perimetral de la granja, projectada inicialment amb 735 ml, passa a ser de 930 ml.  
- El depòsit d'emmagatzematge i regulació d'aigua, projectat inicialment amb base circular i un volum de 500 m³ passa a ser de base rectangular, amb un volum de 480 m³.  
2. Gestió dels purins, fem i arena bruta.  
En el projecte inicial es preveia la construcció d'un femer per a emmagatzemar les dejeccions ramaderes generades (compostes per palla i excrements), i la seua posterior gestió com un abonament comercialitzable, realitzant un tractament de compostatge del fem. No obstant això, des de la data d'inici de l'activitat l'any 2009, s'ha utilitzat un sistema de jaç a base d'arena i gestionat les dejeccions ramaderes en forma líquida com a esmena orgànica per a cultius agrícoles. Per tant, no es preveu la implantació del pretractament compost pel separador físic de sòlid-líquid per al posterior compostatge, ni la planta de compostatge. La part sòlida de les dejeccions dels vedells de cria s'ha gestionat a través d'una empresa autoritzada de la regió de Múrcia El Esparragal)  
  
L'arena per al llit de les vaques procedix de pedrera i arriba a la granja amb camions de gran tonatge. Es descarrega en la zona de les naus de les vaques, a l'exterior, sobre sòl de terra. Les coordenades UTM ETRS89 de la zona de descàrrega de l'arena són: 676.890, 4.268.090. Les necessitats d'arena són d'uns 2.183-6.612 m³/any. Quant a l'arena utilitzada, cada vegada que es retira dels cubiculums on reposa el bestiar (una vegada al mes, aproximadament), se substitueix per arena nova. Fins ara, l'arena bruta es depositava en zona pròxima al depòsit de purins i passat uns mesos es reutilitzava en el llit dels cubiculums. Últimament, aquesta arena se l'emporta una empresa autoritzada per a realitzar adob orgànic per a l'horta de Múrcia.  
La neteja de les dejeccions és a través de tragella mecànica que espenta els purins mesclats amb part de l'arena que es perd dels cubiculums. La tragella descàrrega els purins a un canal de dejeccions i, per gravetat, queden albergats en el depòsit d'arreplega de les dejeccions. Aquest depòsit circular, amb unes dimensions de 9 m de diàmetre i 2,5 m d'alçària, disposa d'un agitador i d'una bomba impulsora. En aquest depòsit de recepció es va decantant l'arena perduda dels cubiculums i 6 vegades a l'any, cada 2 mesos aproximadament, es realitza la labor de retirada de l'arena. S'estima que la quantitat d'arena que es pot retirar del depòsit, descomptant la que es perd per quedar diluïda amb els purins, és d'uns 2.592 m³.  
Les vaques que es troben en l'última fase de gestació i que, per tant, no estan en munyiment, anomenades vaques en prepart, s'ubiquen en la parcel·la 57, del polígon 35, durant unes 3 setmanes; la finalitat és l'exercici dels animals (tema de benestar animal o de reforç de les extremitats). L'impacte que es produeix en la parcel·la és la presència de fem en dosis excessives. Per això, cada setmana es realitza l'arreplega del fem.  
Tant l'arena bruta retirada del depòsit de recepció, com el fem dels vedells de cria i de les vaques en exercici s'emmagatzemaran en el mateix lloc, en el magatzem d'arena i fem, i seran retirats per gestor autoritzat cada mes aproximadament.  
El magatzem d'arena i fem, ubicat junt amb el magatzem d'alimentació, consisteix en una sitja trinxera amb solera de formigó impermeabilitzada i murs en tres cares. Té forma trapezoïdal de 532 m² de superfície, amb una alçària de parets de 2 metres. Per tant, la capacitat d'emmagatzematge d'arena i dejeccions sòlides per a la càrrega de gestor autoritzat és de 0.197-8.081 m³. El sistema d'arreplega de lixiviats consistirà en un depòsit soterrat impermeable (PVC) amb bomba submergida i sonda d'arrancada quan el nivell detecte la presència de líquid; es realitzarà una conducció del líquid al depòsit d'emmagatzematge de purins.  
- Aplicació de les dejeccions líquides a camps de cultiu:  
Els purins generats per les 950 vaques que es troben en règim intensiu suposen un contingut en nitrogen orgànic anual de 61.978 kg N. Aquests purins es gestionaran per mitjà de la seua aplicació com a adob a terres de cultiu. Per a això es presenta un pla d'adobament en el punt 4.2. «Gestió de les dejeccions», del document «Annex al projecte de modificació no substancial del projecte per al trasllat i ampliació de l'explotació vacuna de producció de llet Granja Hermanos Plaza en el terme municipal de Villena» (març de 2015), que es corregeix i completa en el punt 4.3. «Gestió de les dejeccions en el marc agrari», del document «Annex al projecte de modificació no substancial del projecte per al trasllat i ampliació de l'explotació vacuna de producció de llet Granja Hermanos Plaza en el terme municipal de Villena» (juny de 2016).  
  
Consideracions ambientals  
En primer lloc, cal destacar que en el projecte inicial tan sols es preveia activitat ramadera en la parcel·la 59, del polígon 35, que d'altra banda era la parcel·la que albergaria totes les construccions. No obstant això, en la nova documentació aportada s'indica que la parcel·la 57 s'utilitza per al pasturatge de les vaques en exercici. L'impacte que poden produir les dejeccions de les vaques de forma continuada sobre el terreny requereix l'aplicació de mesures protectores i correctores. La mesura proposada pel promotor, consistent en la retirada del fem amb una freqüència setmanal, es considera insuficient ja que, en no haver una superfície impermeable que impedisca la filtració del nitrogen al sòl, aquest pot percolar i arribar a contaminar els aqüífers. Les dejeccions que produeixen 50 vaques anualment, representen una quantitat de N excretat de 3.262 kg/any, que repartits en la superfície de la parcel·la (4 ha) suposen una producció anual de 815 kg de N/ha, la qual cosa fa necessària la implantació d'una solera impermeable.  
  
Així mateix, es comprova que, segons la cartografia cadastral, la zona d'emmagatzematge d'arena i fem, així com la bàscula, estan situades en la parcel·la 58 del polígon 35, i el projecte no inclou aquesta parcel·la com a part de l'explotació.  
Correspondrà a l'òrgan substantiu la comprovació que totes les parcel·les que constitueixen l'explotació, tant si alberguen construccions com si no, han complit tots els tràmits preceptius i estan incloses en la llicència ambiental.  
D'altra banda, respecte a les obres executades en la primera fase del projecte, el promotor va justificar en document enviat en data de registre d'entrada 4 de maig de 2009, que totes les obres previstes en la primera fase s'anaven a realitzar fora de la zona de policia del llit d'aigües del barranc. No obstant això, segons s'observa en el visor de la Conselleria d'Habitatge, Obres Públiques i Vertebració del Territori, el depòsit d'arreplega de purins executat en la primera fase del projecte es troba a una distància del llit inferior als 100 metres, és a dir, estaria situat dins de la zona de policia. No consta en l'expedient d'avaluació d'impacte ambiental autorització de l'organisme de conca per a aquesta ocupació.  
  
Respecte a la gestió de les dejeccions sòlides cal indicar que l'empresa amb què té contracte el promotor per a la retirada de l'arena bruta i el fem dels vedells de cria no és un gestor autoritzat. El fem es considera un subproducte d'origen animal no destinat al consum humà, per la qual cosa l'empresa que l'haja de gestionar necessita estar inscrita en el registre d'establiments SANDACH.  
Pel que fa a la gestió dels purins com adob orgànic, el pla d'adobament presentat es considera correcte des del punt de vista mediambiental. No obstant això, per a poder comprovar-ne el compliment, s'haurà de portar un registre de totes les eixides de purins que indique: data, identificació de les parcel·les que s'han d'adobar i volum de purins aplicat en cada una d'elles.  
Revisió dels condicionants establits en la resolució complementària a la declaració d'impacte ambiental.  
S'indica a continuació el grau de compliment, fins ara, dels condicionants establits en la resolució complementària a la declaració d'impacte ambiental, de data 12 de maig de 2009, per mitjà de la qual es modificaven els condicionants establits inicialment per a l'activitat:  
  
«1. S'haurà de disposar de l'autorització de l'organisme de conca per a l'ocupació de la zona de policia abans d'executar la segona fase del projecte, prevista per a l'any 2015.»  
El promotor va justificar en document enviat en data de registre d'entrada 4 de maig de 2009, que totes les obres previstes en la primera fase s'anaven a realitzar fora de la zona de policia del llit d'aigües del barranc. No obstant això, segons s'observa en el visor de la Conselleria d'Habitatge, Obres Públiques i Vertebració del Territori, el depòsit d'arreplega de purins executat en la primera fase del projecte es troba a una distància del llit inferior als 100 metres, és a dir, estaria situat dins de la zona de policia. No consta en l'expedient d'avaluació d'impacte ambiental autorització de l'organisme de conca per a aquesta ocupació.  
  
Per a les obres a executar durant la segona fase del projecte, el promotor presenta en data de registre d'entrada 1 de juliol de 2016, la resolució de Confederació Hidrogràfica del Xúquer, de data 5 de desembre de 2013, per mitjà de la qual s'autoritza la mercantil Vaqueria Hermanos Plaza e Hijos, SCV, l'ampliació d'una nau ramadera existent i la construcció d'una altra, junt barranc de Calpena (o del Rellotge), en la parcel·la 59, del polígon 35, del terme municipal de Villena, amb ocupació de la zona de policia.  
«2. La línia elèctrica de nou traçat que abastirà d'energia elèctrica l'explotació haurà de sotmetre's a avaluació d'impacte ambiental, tal com queda establit en l'annex II del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'impacte ambiental i en l'article 63 de la Llei 3/1993 forestal de la Comunitat Valenciana.»  
  
Aquest condicionant ha sigut justificat. En data de registre d'entrada 14 de maig de 2009, la Direcció Territorial d'Alacant de la Conselleria de Medi Ambient, Aigua, Urbanisme i Habitatge, remet una còpia de l'estimació d'impacte ambiental favorable, de data 6 de maig de 2009, al projecte d'instal·lació d'una línia aèria-subterrània de MT de 20 kV en el paratge «El Port», finca «El Brochero», en el terme municipal de Villena i promoguda per Vaquería Hermanos Plaza e Hijos, SCV.  
  
«3. Prèviament a l'obtenció de la llicència ambiental, el promotor haurà d'aportar informació detallada relativa al tractament i estabilització dels talussos creats a partir de l'anivellació del terreny.»  
Aquest condicionant ha sigut justificat davant de l'òrgan substantiu, segons informe de la tècnica municipal de medi ambient de l'Ajuntament de Villena, de data 13 de juny de 2014.  
«4. Prèviament a l'obtenció de la llicència ambiental, el promotor haurà de presentar el pla de localització de la tanca perimetral a l'explotació, de manera que quede exclosa la zona forestal, que no serà afectada per l'activitat.»  
Aquest condicionant ha sigut justificat davant de l'òrgan substantiu, segons informe de la tècnica municipal de medi ambient de l'Ajuntament de Villena, de data 13 de juny de 2014.  
«5. El subministrament d'aigua potable procedirà de la xarxa d'abastiment municipal. L'aprofitament dels 2.000 m³/any del pou localitzat en la finca reconegut legalment per a ús domèstic i reg, no podrà ser utilitzat fins que no s'haja autoritzat el canvi d'ús a ramader (expedient 2007CP0100 de la Confederació Hidrogràfica del Xúquer). En cas de ser autoritzat el canvi d'ús, no podrà augmentar-se l'aprofitament del dit cabal mentres no es dispose de la pertinent concessió de la Confederació Hidrogràfica del Xúquer que ho autoritze.»  
Aquest condicionant s'elimina en justificar-se davant de l'òrgan substantiu, segons informe de la tècnica municipal de medi ambient de l'Ajuntament de Villena, de data 13 de juny de 2014, l'abastiment d'aigua per mitjà de contracte amb empresa de subministrament d'aigua potable prèviament a l'emissió de l'acta de comprovació de les instal·lacions per a la concessió de la llicència d'obertura.  
«6. Després de l'inici de l'activitat ramadera i en un termini no superior a tres mesos, el promotor haurà de presentar resultats relatius a la minimització d'olors després del tractament enzimàtic aplicat. En cas de no resultar efectiu, haurà de modificar-se el tractament, i comunicar aquesta informació a aquesta direcció general.»  
Aquest condicionant ha sigut justificat davant de l'òrgan substantiu, segons informe de la tècnica municipal de medi ambient de l'Ajuntament de Villena, de data 13 de juny de 2014.  
«7. Després de l'inici de l'activitat ramadera i en un termini no superior a tres mesos, haurà d'aportar caracterització de la fase sòlida/líquida de les dejeccions ramaderes, identificació cadastral de la superfície agrícola necessària on aplicar-les, estudi del balanç de nutrients que justifique la superfície agrícola necessària i pla d'adobament.»  
Aquest condicionant s'elimina com a conseqüència del canvi en la gestió dels purins.  
«8. Els residus zoosanitaris infecciosos i químics que es produïsquen en l'explotació, han de ser manipulats i emmagatzemats degudament i acumular-se en contenidors homologats a aquest efecte i retirats per gestor autoritzat.»  
Aquest condicionant ha sigut justificat davant de l'òrgan substantiu, segons informe de la tècnica municipal de medi ambient de l'Ajuntament de Villena, de data 13 de juny de 2014.  
9. Es comunicarà a aquesta direcció general qualsevol variació que es produïsca en la destinació dels residus.  
  
Consideracions jurídiques  
1. La modificació de les condicions de la declaració d'impacte ambiental es regula en l'article 44 de la Llei 21/2013, de 9 de desembre, d'avaluació ambiental, la modificació s'inicia d'ofici, a petició raonada de l'òrgan substantiu.  
2. L'article 13 del Decret 158/2015,de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent:  
  
Resolució complementària  
  
Primer  
Rebuda petició raonada de l'Ajuntament de Villena de revisió de la declaració d'impacte ambiental resolta en favor de la mercantil Vaquería Hermanos Plaza e Hijos, SCV, com a requisit per a la tramitació per l'ajuntament de la modificació no substancial de la llicència ambiental sol·licitada pel promotor, i d'acord amb allò que s'ha exposat en l'apartat de consideracions ambientals, es modifica la declaració d'impacte ambiental, emesa amb data 4 de juliol de 2008, i modificada mitjançant una resolució complementària de data 12 de maig de 2009, en els termes següents:  
1. Estimar acceptables, només als efectes ambientals i sense perjudici de l'obtenció prèvia de les autoritzacions sectorials que se li apliquen, les modificacions introduïdes per la nova documentació tècnica aportada respecte del projecte inicial, sempre que aquestes es desenvolupen d'acord amb la documentació tècnica aportada, així com amb els condicionants establits en el punt 3 de la present resolució.  
  
2. Eliminar els condicionants número 5 i 7 de la resolució complementària a la declaració d'impacte ambiental, de data 12 de maig de 2009, per mitjà de la qual es modificaven els condicionants establits inicialment per a l'activitat.  
3. Afegir els condicionants que s'indiquen a continuació i que complementaran, sense perjudici d'aquells que hagen sigut justificats, als ja establits en la resolució complementària a la declaració d'impacte ambiental, de data 12 de maig de 2009. Aquests condicionants addicionals quedaran expressats així:  
- Prèviament a l'atorgament de la modificació de la llicència ambiental, es presentarà davant de l'òrgan substantiu l'autorització de l'organisme de conca per a l'ocupació de la zona de policia del barranc de Calpena pel depòsit d'arreplega de purins executat en la primera fase del projecte. En cas de no obtindre l'autorització, el depòsit haurà de traslladar-se a un altre lloc, i serà comunicat al Servei d'Avaluació d'Impacte Ambiental.  
- La parcel·la que es destine a l'exercici de les vaques en prepart es dotarà de solera impermeable, de manera que la retirada del fem siga completa i s'eviten les filtracions al terreny.  
- La retirada del fem i de l'arena mesclada amb dejeccions es realitzarà per gestor de fem autoritzat (empresa inscrita en registre SANDACH).  
- La granja comptarà amb un llibre d'explotació en què es registraran totes les eixides de purins que es produïsquen, i indicarà: data, identificació de les parcel·les que s'han d'adobar i volum de purins aplicat en cada una d'elles. Aquest llibre estarà actualitzat i a disposició de l'autoritat substantiva o ambiental sempre que aquestes ho requerisquen.  
- Es comunicarà a aquesta direcció general qualsevol variació que es produïsca en la destinació i en la gestió dels purins i del fem.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets i interessos estimen pertinents.  
  
Tercer  
Publicar en el Diari Oficial de la Comunitat Valenciana la present resolució complementària de declaració d'impacte ambiental, d'acord amb el que disposa l'article 44 de la Llei 21/2013, de 9 de desembre, d'avaluació ambiental.  
  
València, 6 d'octubre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 17 de novembre de 2016.- El director general de Medi Natural i d'Avaluació Ambiental: Antoni Marzo i Pastor.